KOMISSION TÄYTÄNTÖÖNPANOPÄÄTÖS (EU) 2020/1723,

annettu 16 päivänä marraskuuta 2020,

toimenpiteistä suu- ja sorkkatautiviruksen Algeriasta, Egyptistä, Israelista, Libanonista, Libyasta, Marokosta, Palestiinasta, Syyriasta, Tunisiasta ja Turkista unioniin kulkeutumisen estämiseksi

(tiedoksiannettu numerolla C(2020) 7661)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 6 kohdan,

ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan 6 kohdan

sekä katsoo seuraavaa:

(1) Suu- ja sorkkatauti on yksi tarttuvimmista nautojen, lampaiden, vuohien ja sikojen taudeista. Taudin aiheuttava virus voi levitä nopeasti esimerkiksi tartunnan saaneista eläimistä saatujen tuotteiden ja saastuneiden esineiden, myös kuljetusvälineiden kuten karjankuljetusajoneuvojen ja karja-alusten, kautta. Virus pystyy säilymään elossa myös saastuneessa ympäristössä isäntäeläimen ulkopuolella useita viikkoja lämpötilasta riippuen. Sen vuoksi kuljetusvälineille olisi suoritettava eläinlääkinnälliset tarkastukset niiden palatessa unioniin tietyistä kolmansista maista tällaisen kuljetuksen jälkeen, jotta voidaan vähentää riskiä suu- ja sorkkatautiviruksen kulkeutumisesta unioniin.

(2) Komission täytäntöönpanopäätös (EU) 2017/675 (3), sellaisena kuin se on muutettuna komission täytäntöönpanopäätöksillä (EU) 2017/887 (4), (EU) 2018/489 (5) ja (EU) 2019/242 (6), annettiin sen jälkeen, kun Algeriassa, Libyassa, Marokossa ja Tunisiassa oli ilmennyt suu- ja sorkkataudin taudinpurkauksia, ja siinä vahvistettiin unionin tasolla toteutettavia suojatoimenpiteitä, joissa otetaan huomioon suu- ja sorkkatautiviruksen selviäminen ympäristössä ja viruksen mahdolliset leviämisreitit. Kyseisissä toimenpiteissä edellytettiin kyseisistä kolmansista maista unionin alueelle joko suoraan tai muiden kolmansien maiden kautta tulevien eläinten kuljetukseen käytettävien karjankuljetusajoneuvojen ja karja-alusten asianmukaista puhdistamista ja desinfiointia, koska se on sopivin tapa vähentää viruksen laajalle ulottuvan nopean leviämisen vaaraa. Täytäntöönpanopäätöksen (EU) 2017/675 voimassaolo kuitenkin päättyi 31 päivänä joulukuuta 2019.

(3) Algeria ilmoitti kesäkuussa 2019 ja Libya maaliskuussa 2020 täytäntöönpanopäätöksessä (EU) 2017/675 tarkoitetuissa kolmansissa maissa ilmenneet uusimmat suu- ja sorkkataudin taudinpurkaukset Maailman eläintautijärjestölle (OIE). Vaikka kyseisessä täytäntöönpanopäätöksessä tarkoitetuissa muissa kolmansissa maissa ei ole ilmoitettu taudinpurkauksia, suu- ja sorkkatautiviruksen leviämistä niiden alueella ei voida sulkea pois, sillä suunniteltua serologista seurantaa ei ole saatettu loppuun.

(4) Algeria, Egypti, Israel (7), Libanon, Libya, Marokko, Palestiina (8), Syyria, Tunisia ja Turkin Anatolia eivät ole vapaita suu- ja sorkkataudista, ja viruksen mahdollinen leviäminen tällä alueella muodostaa merkittävän riskin unionin taudille alttiille karjakannalle.

(5) Jäsenvaltiot vievät merkittävän määrän elävien eläimien lähetyksiä kyseisiin kolmansiin maihin. Näiden eläinten kuljetukseen käytettävät karjankuljetusajoneuvot ja karja-alukset voivat olla suu- ja sorkkatautiviruksen saastuttamia, joten ne aiheuttavat riskin kyseisen taudin kulkeutumisesta niiden palatessa unioniin.

(6) Eläinten kuljetukseen käytettävien karjankuljetusajoneuvojen ja karja-alusten puhdistaminen ja desinfiointi on osoittautunut sopivimmaksi tavaksi vähentää viruksen laajalle ulottuvan nopean leviämisen vaaraa.

(7) Siksi on tarpeen varmistaa, että kaikki kyseisistä kolmansista maista unioniin palaavat karjankuljetusajoneuvot ja karja-alukset puhdistetaan ja desinfioidaan asianmukaisesti. Liikennöitsijän tai kuljettajan olisi annettava asianmukainen dokumentoitu ilmoitus tällaisesta puhdistuksesta ja desinfioinnista unioniin saapumispaikan toimivaltaiselle viranomaiselle.

(8) Euroopan parlamentin ja neuvoston asetuksessa (EU) N:o 576/2013 (9) vahvistetaan lemmikkieläinten muihin kuin kaupallisiin siirtoihin sovellettavat eläinten terveyttä koskevat vaatimukset. Koska lemmikkieläinten muut kuin kaupalliset siirrot aiheuttavat kuitenkin vain vähäisen suu- ja sorkkataudin leviämisriskin, ne olisi jätettävä tämän päätöksen soveltamisalan ulkopuolelle.

(9) Jäsenvaltioilla olisi lisäksi oltava mahdollisuus määrätä puhdistettavaksi ja desinfioitaviksi paikan päällä kaikkien ajoneuvojen, jotka kuljettavat rehua kolmansista maista, jotka eivät ole vapaita suu- ja sorkkataudista, tai jotka ovat kuljettaneet rehua niihin, ja joiden osalta ei voida sulkea pois merkittävää riskiä taudin kulkeutumisesta unionin alueelle, pyörät tai mikä muu tahansa ajoneuvon osa, jonka puhdistaminen ja desinfiointi katsotaan välttämättömäksi tämän riskin pienentämiseksi.

(10) Kun otetaan huomioon suu- ja sorkkatautitilanne Algeriassa, Egyptissä, Israelissa, Libanonissa, Libyassa, Marokossa, Palestiinassa, Syyriassa, Tunisiassa ja Turkin Anatoliassa, tällä päätöksellä on aiheellista vahvistaa toimenpiteitä suu- ja sorkkatautiviruksen unioniin kulkeutumisen ehkäisemiseksi.

(11) Euroopan parlamentin ja neuvoston asetuksessa (EU) 2016/429 (10) vahvistetaan tiettyjä luetteloituja tauteja, mukaan lukien suu- ja sorkkatautia, koskevia sääntöjä. Kyseistä asetusta sovelletaan 21 päivästä huhtikuuta 2021. Euroopan parlamentin ja neuvoston asetuksella (EU) N:o 2017/625 (11) kumottiin direktiivit 91/496/ETY ja 97/78/EY, mutta sen 164 artiklan 2 kohdassa säädetään, että direktiivin 91/496/ETY 18 artiklan 6 kohtaa ja direktiivin 97/78/EY 22 artiklan 6 kohtaa sovelletaan edelleen asetuksen (EU) 2016/429 soveltamisalaan kuuluvissa asioissa asetuksen (EU) 2016/429 soveltamispäivään saakka. Näin ollen tässä päätöksessä vahvistettuja sääntöjä olisi sovellettava 20 päivään huhtikuuta 2021 saakka.

(12) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Kohde ja soveltamisala Tällä päätöksellä vahvistetaan maaeläimiä kuljettavien ajoneuvojen ja alusten ja maaeläinten rehua kuljettavien ajoneuvojen puhdistusta ja desinfiointia koskevat säännöt, kun tällaiset ajoneuvot tai alukset palaavat unioniin Algeriasta, Egyptistä, Israelista, Libanonista, Libyasta, Marokosta, Palestiinasta, Syyriasta, Tunisiasta tai Turkista. Tätä päätöstä ei sovelleta asetuksen (EU) N:o 576/2013 liitteessä I lueteltuihin lajeihin kuuluvien lemmikkieläinten kyseisen asetuksen 5 artiklassa tarkoitettuihin muihin kuin kaupallisiin siirtoihin.

2 artikla Määritelmät Tässä päätöksessä ’karjankuljetusajoneuvolla’ tai ’karja-aluksella’ tarkoitetaan ajoneuvoa tai alusta, jota käytetään tai on käytetty maaeläinten kuljettamiseen.

3 artikla Tiedot, jotka karjankuljetusajoneuvon tai karja-aluksen liikennöitsijän tai kuljettajan on annettava unioniin saapumispaikassa 1. Jäsenvaltioiden on varmistettava, että saavuttaessa Algeriasta, Egyptistä, Israelista, Libanonista, Libyasta, Marokosta, Palestiinasta, Syyriasta, Tunisiasta tai Turkista joko suoraan tai muun kolmannen maan kautta karjankuljetusajoneuvon tai karja-aluksen liikennöitsijä tai kuljettaja antaa sen jäsenvaltion, jonka kautta unioniin saavutaan, toimivaltaiselle viranomaiselle tiedot, jotka osoittavat, että karja- tai lastausosasto tai tapauksen mukaan kuorma-auton lastitila, lastausramppi, eläinten kanssa kosketuksissa olleet laitteet, renkaat ja ohjaamo sekä purkamisen aikana käytetyt suojavaatteet ja suojasaappaat on puhdistettu ja desinfioitu sen jälkeen, kun ajoneuvosta on viimeksi purettu eläinlasti. 2. Edellä 1 kohdassa tarkoitetut tiedot on sisällytettävä ilmoitukseen, joka on tehty liitteessä I esitetyn mallin mukaisesti tai muussa vastaavassa muodossa, joka sisältää vähintään kyseisessä mallissa olevat tiedot. 3. Toimivaltaisen viranomaisen on säilytettävä 2 kohdassa tarkoitetun ilmoituksen alkuperäiskappale kolmen vuoden ajan sen vastaanottamisesta.

4 artikla Unioniin saapumispaikassa tehtävät karjankuljetusajoneuvojen tarkastukset 1. Sen jäsenvaltion, jonka kautta unioniin saavutaan, toimivaltaisen viranomaisen on tarkastettava silmämääräisesti Algeriasta, Egyptistä, Israelista, Libanonista, Libyasta, Marokosta, Palestiinasta, Syyriasta, Tunisiasta ja Turkista joko suoraan tai muun kolmannen maan kautta tulevat karjankuljetusajoneuvot sen määrittämiseksi, onko ne puhdistettu ja desinfioitu tyydyttävästi. 2. Jos 1 kohdassa tarkoitetut silmämääräiset tarkastukset osoittavat, että karjankuljetusajoneuvon puhdistus ja desinfiointi on tehty tyydyttävästi, tai jos toimivaltainen viranomainen on määrännyt, järjestänyt ja toteuttanut ylimääräisen desinfioinnin aiemmin puhdistetulle karjankuljetusajoneuvolle, toimivaltaisen viranomaisen on todistettava tämä antamalla liitteessä II esitetyn mallin mukainen todistus. 3. Jos 1 kohdassa tarkoitetut silmämääräiset tarkastukset osoittavat, että karjankuljetusajoneuvon puhdistusta ja desinfiointia ei ole tehty tyydyttävästi, toimivaltaisen viranomaisen on toteutettava yksi seuraavista toimenpiteistä: a) määrättävä kyseinen karjankuljetusajoneuvo asianmukaisesti puhdistettavaksi ja desinfioitavaksi toimivaltaisen viranomaisen nimeämässä paikassa mahdollisimman lähellä kyseiseen jäsenvaltioon saapumispaikkaa ja annettava 2 kohdassa tarkoitettu todistus; b) jos saapumispaikan lähellä ei ole soveltuvaa tilaa puhdistusta ja desinfiointia varten tai jos riskinä on, että eläintuotteiden jäämiä kulkeutuu puhdistamattomasta karjankuljetusajoneuvosta: i) evättävä karjankuljetusajoneuvon pääsy unioniin; tai ii) desinfioitava alustavasti paikan päällä karjankuljetusajoneuvo, jota ei ole puhdistettu ja desinfioitu tyydyttävästi, kunnes a alakohdassa säädetyt toimenpiteet toteutetaan. 4. Karjankuljetusajoneuvon liikennöitsijän tai kuljettajan on säilytettävä 2 kohdassa tarkoitetun todistuksen alkuperäiskappale kolmen vuoden ajan. Toimivaltaisen viranomaisen on säilytettävä todistuksen kopio kolmen vuoden ajan sen vastaanottamisesta. 5. Kaikista 1–4 kohdasta aiheutuvista kustannuksista vastaavat vastuussa olevat toimijat.

5 artikla Unionista poistumispaikassa tehtävät karja-alusten tarkastukset 1. Sen jäsenvaltion toimivaltaisen viranomaisen, jonka kautta karja-alus poistuu unionista, on ennen eläinten lastaamista tarkastettava alus silmämääräisesti sen määrittämiseksi, onko se puhdistettu ja desinfioitu tyydyttävästi, kun se ensimmäisen kerran poistuu unionista palattuaan Algeriasta, Egyptistä, Israelista, Libanonista, Libyasta, Marokosta, Palestiinasta, Syyriasta, Tunisiasta tai Turkista joko suoraan tai muun kolmannen maan kautta. 2. Jos 1 kohdassa tarkoitetut silmämääräiset tarkastukset osoittavat, että puhdistus ja desinfiointi on tehty tyydyttävästi, toimivaltaisen viranomaisen on sallittava eläinten lastaus. 3. Jos 1 kohdassa tarkoitetut silmämääräiset tarkastukset osoittavat, että karja-aluksen puhdistusta ja desinfiointia ei ole tehty tyydyttävästi, toimivaltaisen viranomaisen on toteutettava yksi seuraavista toimenpiteistä: a) määrättävä kyseinen karja-alus asianmukaisesti puhdistettavaksi ja desinfioitavaksi toimivaltaisen viranomaisen nimeämässä paikassa; b) kiellettävä eläinten lastaaminen. 4. Kaikista 1, 2 ja 3 kohdasta aiheutuvista kustannuksista vastaavat vastuussa olevat toimijat.

6 artikla Unioniin saapumispaikassa tehtävät rehunkuljetusajoneuvojen tarkastukset Sen jäsenvaltion, jonka kautta unioniin saavutaan, toimivaltainen viranomainen voi määrätä puhdistettavaksi tai desinfioitaviksi paikan päällä kaikkien ajoneuvojen, jotka kuljettavat rehua Algeriasta, Egyptistä, Israelista, Libanonista, Libyasta, Marokosta, Palestiinasta, Syyriasta, Tunisiasta tai Turkista tai jotka ovat kuljettaneet rehua niihin ja joiden osalta ei voida sulkea pois merkittävää riskiä suu- ja sorkkataudin kulkeutumisesta unioniin, pyörät tai mikä tahansa muu ajoneuvon osa, jonka puhdistus tai desinfiointi katsotaan välttämättömäksi tämän riskin pienentämiseksi.

7 artikla Sovellettavuus Tätä päätöstä sovelletaan 20 päivään huhtikuuta 2021.

8 artikla Osoitus Tämä päätös on osoitettu kaikille jäsenvaltioille.

Tehty Brysselissä 16 päivänä marraskuuta 2020. Komission puolesta Stella KYRIAKIDES Komission jäsen

(1) EYVL L 268, 24.9.1991, s. 56.

(2) EYVL L 24, 30.1.1998, s. 9.

(3) Komission täytäntöönpanopäätös (EU) 2017/675, annettu 7 päivänä huhtikuuta 2017, toimenpiteistä suu- ja sorkkatautiviruksen Algeriasta unioniin kulkeutumisen estämiseksi (EUVL L 97, 8.4.2017, s. 31).

(4) Komission täytäntöönpanopäätös (EU) 2017/887, annettu 22 päivänä toukokuuta 2017, toimenpiteistä suu- ja sorkkatautiviruksen kulkeutumisen unioniin Tunisiasta estämiseksi sekä täytäntöönpanopäätöksen (EU) 2017/675 muuttamisesta (EUVL L 135, 24.5.2017, s. 25).

(5) Komission täytäntöönpanopäätös (EU) 2018/489, annettu 21 päivänä maaliskuuta 2018, toimenpiteistä suu- ja sorkkatautiviruksen kulkeutumisen unioniin Algeriasta ja Tunisiasta estämiseksi annetun päätöksen (EU) 2017/675 muuttamisesta (EUVL L 81, 23.3.2018, s. 20).

(6) Komission täytäntöönpanopäätös (EU) 2019/242, annettu 7 päivänä helmikuuta 2019, täytäntöönpanopäätöksen (EU) 2017/675 muuttamisesta siltä osin kuin on kyse toimenpiteistä suu- ja sorkkatautiviruksen Algeriasta, Libyasta, Marokosta ja Tunisiasta unioniin kulkeutumisen estämiseksi (EUVL L 39, 11.2.2019, s. 16).

(7) Tällä tarkoitetaan Israelin valtiota, pois luettuina Israelin valtion 5 päivästä kesäkuuta 1967 hallinnoimat alueet eli Golanin kukkulat, Gazan alue, Itä-Jerusalem ja muu Länsiranta.

(8) Tätä nimitystä ei pidä tulkita Palestiinan valtion tunnustamiseksi, eikä se vaikuta asiaa koskeviin jäsenvaltioiden kantoihin.

(9) Euroopan parlamentin ja neuvoston asetus (EU) N:o 576/2013, annettu 12 päivänä kesäkuuta 2013, lemmikkieläinten muista kuin kaupallisista siirroista ja asetuksen (EY) N:o 998/2003 kumoamisesta (EUVL L 178, 28.6.2013, s. 1).

(10) Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).

(11) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).